**Της αγάπης**

Το παρακάτω ποίημα είναι του Κώστα Ουράνη και ανήκει στην ποιητική του συλλογή «Αποδημίες» (Ποιήματα του 1953).

Να ’ξερες πώς λαχτάριζα τον ερχομό σου, Αγάπη

που ίσαμε τα σήμερα δε σ᾿ έχω νιώσει ακόμα,

μα που ένστικτα το είναι μου σ᾿ αναζητούσεν, όπως

τη γόνιμη άξαφνη βροχή το στεγνωμένο χώμα!

Πόσες φορές αλίμονο! δε γιόρτασα, θαρρώντας

πως επιτέλους έφτασες, Εσύ πού ’χες αργήσει:

Σα μυγδαλιά, που ηλιόλουστες ημέρες του χειμώνα

τη ξεγελάνε, βιάζονταν κι εμέ η ψυχή ν᾿ ανθίσει.

Μα δεν ερχόσουνα ποτές και μέρα με τη μέρα,

τ᾿ άνθια σωριάζονταν στη γης από τον κρύο αγέρα

κι είναι η ψυχή μου πιο γυμνή παρά προτού ν᾿ ανθίσει

και σήμερα, που η Νιότη μου γέρνει αργά στή δύση,

του ερχομού σου σβήνεται κι η τελευταία ελπίδα:

- Φοβάμαι πως επέρασες, Αγάπη και δεν σ᾿ είδα!...

**ΘΕΜΑ 3 (μονάδες 20)**

Τι επιτυγχάνεται με την εναλλαγή των ρηματικών προσώπων στο ποίημα και τι με τη χρήση ευθύ λόγου στο τέλος του ποιήματος

**ΘΕΜΑ 4 (μονάδες 15)**

Ποια είναι η συναισθηματική κατάσταση του ποιητικού υποκειμένου και πού την αποδίδεις με βάση το περιεχόμενο του Κειμένου 2; Να αναπτύξεις την απάντησή σου σε 100 - 150 λέξεις.